section_heading: Pomorske operacije
paragraph_text: Početkom siječnja 1941. grčka ratna mornarica je kao glavni zadatak imala pratiti konvoje iz Aleksandrije u suradnji s Britanskom kraljevskom mornaricom. Početkom prijevoza Britanskih ekspedicijskih snaga u ožujku talijanska ratna mornarica je odlučila izvesti napad, ali je u bici kod Rta Matapan 28. ožujka odlučujuće poražena. Početkom njemačke ofenzive 6. travnja situacija se ubrzano mijenjala. Njemačka kontrola u zraku je uzrokovala goleme gubitke i grčkoj i britanskoj mornarici, a potpuna okupacija Grčke i Krete označila je kraj operacijama Saveznika u grčkim vodama sve do operacija protiv Dodekaneza 1943. godine.